Kolonel begin getuig in Malema-aanrandingsverhoorDie EFF-leier Julius Malema kom by die hof aan. (Foto: EFF/Twitter) Lt.kol. Johan Venter het Woensdag begin getuig in die aanrandingsverhoor van die leier van die EFF, Julius Malema, en die EFF-LP Mbuyiseni Ndlozi. Die twee het onskuldig gepleit op die aanklag teen hulle. Die verhoor spruit uit ŉ voorval in April 2018 toe die twee Venter by die begrafnis van die ANC-aktivis Winnie Madikizela Mandela na bewering aangerand het. Die voorval is op kringtelevisie opgeneem en Venter het ŉ klag by die polisie teen die twee aanhangig gemaak. Die staat voer aan Malema en Ndlozi het met ŉ gemeenskaplike doelwit opgetree toe hulle Venter aangerand het. Venter, wat vir die polisie se presidensiële beskermingseenheid werk, het Woensdag getuig hy het op die dag van die begrafnis by die hoofingang by die begraafplaas diens gedoen. Malema, wie se voertuig volgens Venter nie ŉ sigbare permit gehad het nie, het aangedring op toegang tot die begraafplaas. Volgens Venter was die opdrag dat net nabye familielede en die president toegang tot die begraafplaas sou kry en dat alle ander roubeklaers die verrigtinge op groot skerms sou volg. Venter het getuig Malema het aan hom gesê dat geen wit man hom gaan keer om die perseel binne te gaan nie en hy is verskeie kere deur Malema en Ndlozi gestamp. Venter het getuig hy is so hard gestamp dat hy sy balans verloor het en teen ŉ waghuis by die ingang na die begraafplaas geval het. Malema se voertuig het daarna, ten spyte daarvan dat hy geen toestemming van polisiebeamptes gehad het om dit te doen nie, steeds die begraafplaas binnegery. Venter het getuig dat hy in geen stadium die beskuldigdes of die bestuurder van hul motor uitgelok het nie. Die hof het vir ŉ wyle verdaag terwyl voorbereidings getref is om beeldmateriaal van die voorval in die hof te vertoon.